**Előzetes hatásvizsgálat**

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Ennek megfelelően az elvégzett előzetes hatásvizsgálat megállapításait az alábbiak szerint ismertetem.

**Társadalmi, gazdasági, költségvetési hatások**

A rendelet megalkotásának közvetlen társadalmi hatása nincs. A rendelettervezet elfogadásának közvetett társadalmi hatása a különböző szintű jogszabályi rendelkezések összhangjának megteremtésével a jogbiztonság növekedésében, az egyértelműség megteremtésének következtében a közérthetőség erősödésében nyilvánulnak meg. A rendelet megalkotása a Képviselő-testület és szervei működésének a társadalom által elvárt minőségnek és hatékonyságnak való megfelelőségét biztosítja.

**Adminisztratív terheket befolyásoló hatások**

A rendelet végrehajtása nem jelent az eddigiekhez képest adminisztratív és szervezési többlet terhet.

**Környezeti és egészségi következmények**

A rendelet megalkotásának környezeti, egészségügyi következménye nincs.

**A jogszabály megalkotásának szükségessége, a jogalkotás elmaradásának várható következményei** A Mötv. 43. § (3) bekezdése a következő rendelkezést tartalmazza:

*A képviselő-testület az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét, a polgármester előterjesztése alapján megválasztja a bizottság vagy bizottságok tagjait, az alpolgármestert, alpolgármestereket, dönt illetményükről, tiszteletdíjukról.”*

Hivatkozással fenti jogszabályhelyre az alakuló vagy az azt követő ülésen a Képviselő-testület megalkotja, vagy felülvizsgálja a szervezeti és működési szabályzatáról szóló rendeletét, amely nemcsak joga, hanem kötelezettsége is a Képviselő-testületnek, tekintettel arra, hogy ezen szabályzatban állapítja meg működésének törvényes kereteit.

Az SZMSZ megalkotását a magasabb szintű jogszabályok rendelkezéseivel való összhang megteremtése, az egyértelműség követelményének való megfeleltetés, valamint a szervezeti változásokból eredő feladat- és hatásköri rendelkezések aktualizálásának igénye teszi szükségessé.

Ennek elmaradása törvényességi észrevételt eredményezhet.

**A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti, tárgyi és pénzügyi feltételek biztosítottak.

Balatonberény, 2024. december 6.

Takácsné dr. Simán Zsuzsanna sk.

jegyző